## Educació proposa la constitució d’una comissió mixta que vetle per un bon servici de transport escolar en la província de València

*** Davant les incidències amb l’empresa Monbus, tots els sectors implicats col·laboraran per a trobar solucions
* Esta comissió estarà formada per representants de la Conselleria, dels centres, els AMPA, la Direcció Territorial i l’empresa de transport
* La Conselleria fa un seguiment exhaustiu per a garantir que el servici es presta en condicions de seguretat i qualitat**

La Conselleria d’Educació, Cultura, Universitats i Ocupació ha proposat la constitució d’una comissió mixta que vetle per una bona execució del servici de transport escolar en la província de València, en concret les rutes adjudicades al lot V5 de Monbus.

Esta comissió estarà formada per la Conselleria d’Educació, representants dels centres, els AMPA, la Direcció Territorial i l’empresa Monbus.

El director general de Centres Docents, Jorge Cabo, s’ha reunit amb representants del CEE Rosa Llácer i CEE Sebastián Burgos, els dos de València, i el CEE La Encarnación de Torrent; centres ordinaris que han tingut incidències en el transport, com el CEIP Lluís Santángel i l’IES El Saler, els dos del Saler; representants del Lot V5 Monbus; i el president de Fampa-València, Rubén Pacheco.

Davant les últimes incidències d’esta empresa la Conselleria ha decidit reunir els sectors implicats perquè puguen col·laborar i aconseguir així solucions i normalitat en el servici.

En este sentit, els representants de cada centre han mostrat les seues inquietuds i han sol·licitat que hi haja una persona de contacte amb l’empresa Monbus amb qui puguen mantindre una relació fluida. També han demanat que el personal, tant conductors com monitors, siga personal degudament format. A més, creuen necessari anticipar-se als problemes per a solucionar-los abans que ocórreguen.

Després de la trobada, tots els assistents han eixit satisfets i han agraït la predisposició de totes les parts perquè el servici del transport escolar transcórrega amb normalitat. Per la seua banda, Monbus ha demanat disculpes per les incidències i ha traslladat la situació amb la qual han hagut de bregar després de la riuada, en la qual van perdre més de 50 autobusos. En la trobada s’ha destacat que durant el mes de maig ja s’ha observat com han anat disminuint les incidències.

La Conselleria d’Educació realitza un seguiment exhaustiu de l’execució del servici de transport escolar per a garantir que el servici es presta en condicions de seguretat i qualitat per a l’alumnat.

Fecha: 28/05/2025